Z A P I S N I K
29. sjednice Vijeća Gradske četvrti Novi Zagreb - istok 
održane 19. lipnja 2019. u zgradi Područnog ureda Gradske uprave Novi Zagreb, Zagreb, Avenija Dubrovnik 12, velika dvorana – III kat. s početkom u 17.00 sati

Nazočni članovi Gradske četvrti Novi Zagreb - istok: Milenko Arapović, Frane Barbarić, Maja Baturić, Ratko Bedeković, Renata Bedeković, Igor Bočkaj, Teodor Celakoski, Frane Knezović, Sanja Kovačević, Sunčana Kunac, Nevenka Lasić, Dario Laštre, Željka Novak, Ljerkica Perešin, Zoran Rotim, Zvonimir Rukavina, Imran Srebreniković, Zvonimir Vlahov.

Nenazočni članovi Gradske četvrti Novi Zagreb – istok: Mirela Mikić Muha

Nazočni iz Gradskog ureda za mjesnu samoupravu: Ana Bašić Markota – viša stručna suradnica  i Tatjana Banek – stručna referentica. 

Sjednicu otvara Milenko Arapović, predsjednik Vijeća Gradske četvrti Novi Zagreb - istok i pozdravlja sve nazočne.
Predsjednik konstatira da je na sjednici nazočno 18 članova Vijeća, čime su stečeni uvjeti za raspravu i pravovaljano odlučivanje.

Predsjednik Vijeća Milenko Arapović izvještava da je članica Vijeća Mirela Mikić Muha uputila e-mailom zahtjev Uredu gradonačelnika i Gradskom uredu za mjesnu samoupravu kojim traži da gradonačelnik predloži Gradskoj skupštini da raspusti Vijeće Gradske četvrti Novi Zagreb – istok jer predsjednik učestalo krši Statut Grada Zagreba i Poslovnik o radu Vijeća Gradske četvrti Novi Zagreb – istok. Informira prisutne da je primio zamolbu četiri vijećnika da se zbog praznika i godišnjih odmora sjednica ranije održi. Svi su elektronskom poštom 12.06. zaprimili upit i najavu sjednice za 19.06., sa zamolbom za očitovanje da li termin odgovara. Zaprimljene su potvrde termina od jedanaest članova Vijeća, te je poziv za sjednicu upućen 13. lipnja 2019. 

Članica Vijeća Renata Bedeković ističe da je počela deratizacija muha.

USVAJANJE ZAPISNIKA

Prije utvrđivanja dnevnog reda, predsjednik otvara raspravu o zapisniku 28. sjednice Vijeća Gradske četvrti Novi Zagreb - istok. Napominje da nisu zaprimljene primjedbe u pisanom obliku.

Član Vijeća Zvonimir Rukavina napominje da je članica Vijeća Sunčana Kunac, kad je spomenula šmrkanje spomenula i koku, pa traži i da se to unese u zapisnik.

Članica Vijeća Sunčana Kunac odgovara da je rekla što šmrče, ali da nije spominjala koku. 

Članovi Vijeća potvrđuju primjedbu člana Vijeća Zvonimira Rukavine.

Članica Vijeća Sunčana Kunac odgovara da se ne sjeća, ali ako je rekla neka to piše u zapisniku. Traži da se u zapisnik unese komentar članice Vijeća za Muhu, da je počela deratizacija.

Članica Vijeća Renata Bedeković odgovara da je špricanje muha i insekata u cijeloj gradskoj četvrti započelo.

Vijeće Gradske četvrti Novi Zagreb – istok jednoglasno (18 „ZA“) usvaja zapisnik 28. sjednice Vijeća.

USVAJANJE DNEVNOG REDA

Predsjednik Vijeća Milenko Arapović informira prisutne da ovaj mjesec nema sjednice Gradske skupštine.

Vijeće Gradske četvrti Novi Zagreb - istok jednoglasno (18 „ZA“) donosi sljedeći

DNEVNI  RED

	1. 
	Predlaganje kandidata za suce porotnike Županijskog suda u Zagrebu

	2. 
	Zaključak o davanju mišljenja na Prijedlog nacrta konačnog prijedloga odluke o izmjenama i dopunama Odluke o donošenju generalnog urbanističkog plana Grada Zagreba

	3. 
	Pitanja, prijedlozi i obavijesti




Ad. 1.  Predlaganje kandidata za suce porotnike Županijskog suda u Zagrebu

U raspravi sudjeluju: Milenko Arapović, Nevenka Lasić.

Z A K L J U Č A K
o prijedlogu kandidata za suca porotnika Županijskog suda u Zagrebu
 


1. Vijeće Gradske četvrti Novi Zagreb – istok raspravljalo je o prijedlogu kandidata za suca porotnika Županijskog suda u Zagrebu.

2. Vijeće Gradske četvrti Novi Zagreb - istok predlaže kandidate za suce porotnike Županijskog suda u Zagrebu, kako slijedi:

1. Zdenka Poznić, 10000 Zagreb, Ulica Ljudevita Posavskog 36
2. Bernarda Novak, 10010 Zagreb, Ulica Božidara Magovca 147
3. Zvonko Zima, 10010 Zagreb, Ulica Huga Erlicha 5

3.  Ovaj Zaključak dostavlja se Gradskoj skupštini Grada Zagreba, Odboru za izbor  i imenovanje.


Ad. 2.  Zaključak o davanju mišljenja na Prijedlog nacrta konačnog prijedloga odluke o izmjenama i dopunama Odluke o donošenju generalnog urbanističkog plana Grada Zagreba

U raspravi sudjeluju: Milenko Arapović, Zvonimir Vlahov, Teodor Celakoski, Sunčana Kunac, Renata Bedeković, Sanja Kovačević, Ratko Bedeković, Igor Bočkaj, Zvonimir Rukavina, Frane Knezović.

Vijeće Gradske četvrti Novi Zagreb – istok većinom glasova (10 „ZA“, 5 „PROTIV“ i 2 „SUZDRŽANA“ – član Vijeća Igor Bočlaj nije prisustvovao glasovanju) donosi

Z A K LJ U Č A K
o davanju mišljenja na Prijedlog nacrta konačnog prijedloga odluke o izmjenama i dopunama Odluke o donošenju Generalnog urbanističkog plana Grada Zagreba


1. Vijeće Gradske četvrti Novi Zagreb – istok daje pozitivno mišljenje na Prijedlog nacrta konačnog prijedloga odluke o izmjenama i dopunama Odluke o donošenju Generalnog urbanističkog plana Grada Zagreba.

2. Vijeće Gradske četvrti Novi Zagreb – istok dostavlja primjedbe Radne grupe za urbanizam i komunalnu infrastrukturu sa prijedlozima zaprimljenim od članova vijeća i zaključke vijeća mjesnih odbora (u prilogu),

3. Ovaj će zaključak biti upućen Gradskom uredu za strategijsko planiranje i razvoj Grada i  Stručnoj službi gradonačelnika.


Ad. 3.  Pitanja, prijedlozi i obavijesti

Član Vijeća Zvonimir Rukavina ponavlja upit sa prošle sjednice i Odbora za mlade, kakav je stav članova vezano uz uporabu droga. Ističe da je članica Vijeća Sunčana Kunac iznijela svoje mišljenje, ali moli druge članove SDP-a da se izjasne kako oni misle sudjelovati u tom odboru za mlade kada njihov predsjednik kaže da bi trebalo koristiti marihuanu u rekreativne svrhe.

Članica Vijeća Sunčana Kunac odgovara da se ispovijedala i da se ne želi svađati, ali traži da kad Zvonimir Rukavina kaže ime njenog predsjednika, moli te da se digne na noge.

Član Vijeća Zvonimir Rukavina pita da li misli na Tita.

Članica Vijeća Sunčana Kunac odgovara da ne, nego predsjednika Davora Bernardića

Predsjednik Vijeća Milenko Arapović prekida raspravu i zaključuje sjednicu.

Sjednica je završila u 18.10 sati.

Zapisnik izradila:
Tatjana Banek

KLASA: 026-03/19-001/64
URBROJ: 251-06-11-9/001-19-02
Zagreb, 21. lipnja 2019.
PREDSJEDNIK 
VIJEĆA GRADSKE ČETVRTI 
NOVI ZAGREB - ISTOK

Milenko Arapović

